TVO โตแบบไม่เป็นข่าว
สิ่งที่อาจารย์พบเห็นเป็นประจำทุกครั้งในช่วงที่มีการเฟ้นหาหุ้นดาวรุ่ง อนาคตสดใส มีความสามารถในการทำกำไรสม่ำเสมอ มักพบเห็นหุ้นเดิมๆ ถูกพูดถึงแบบเงียบๆ แต่ราคาหุ้นกลับเหินทะยานขึ้นอย่างต่อเนื่อง จึงไม่ใช่เรื่องแปลกสำหรับคนที่อยู่ในตลาดหุ้นมานาน
11 มี.ค. 2560

สภาแมงเม่า : ดร.สมชาย
 
คุณวรวรรณ จาก อ.เมือง จ.นครปฐม พูดถึงการเติบโตของหุ้น TVO หรือ บริษัท น้ำมันพืชไทย จำกัด (มหาชน) เป็นอะไรที่น่าสนใจมากๆ แต่กลับไม่ค่อยมีข่าวคราวความเคลื่อนไหวให้ได้ยินสักเท่าไหร่ จึงอยากให้อาจารย์ช่วยพูดถึงโอกาสในการทำธุรกิจของหุ้นตัวนี้มีมากน้อยขนาดไหน? เพราะเท่าที่เห็น ณ เวลานี้ ดิฉันคิดว่า หุ้นตัวนี้คือคำตอบที่ใช่เลยสำหรับการลงทุนปี 60 นะคะ
 
สิ่งที่อาจารย์พบเห็นเป็นประจำทุกครั้งในช่วงที่มีการเฟ้นหาหุ้นดาวรุ่ง อนาคตสดใส มีความสามารถในการทำกำไรสม่ำเสมอ มักพบเห็นหุ้นเดิมๆ ถูกพูดถึงแบบเงียบๆ แต่ราคาหุ้นกลับเหินทะยานขึ้นอย่างต่อเนื่อง จึงไม่ใช่เรื่องแปลกสำหรับคนที่อยู่ในตลาดหุ้นมานาน
ยกเว้นนักลงทุนหน้าใหม่ๆ มักตื่นเต้นกับหุ้นที่ปรับตัวขึ้นแรงเป็นประจำ และมักจะพากันขึ้นไปซื้อหุ้นในราคาที่สูงกว่าปกติ และท้ายสุดก็ต้องตัดใจขายหุ้นขาดทุนออกไปเหมือนเดิม เพราะราคาหุ้นในกระดานดันอ่อนตัวลงอย่างต่อเนื่อง จนดูเหมือนว่า มีโอกาสลงไปหาฐานเดิมที่ขึ้นมาครับ
กรณีนี้เหมือนกับเหตุการณ์ที่เกิดขึ้นกับราคาหุ้น TVO หรือ บริษัท น้ำมันพืชไทย จำกัด (มหาชน) ทุกประการ แต่สิ่งที่ต่างกันนิดหนึ่งคือ หากมองในระยะยาวจะเห็นว่า ราคาหุ้นจะปรับตัวขึ้นอย่างต่อเนื่อง และผลประกอบการก็อยู่ในทิศทางโตอย่างต่อเนื่องด้วยเช่นกัน (ดูตารางประกอบ)

 
หากเป็นเหมือนกับที่เกริ่นนำให้ฟังก็หมายความว่า คนที่เขาเล่นหุ้น TVO ต้องเป็นคนที่ขยันติดตามข่าวสารของหุ้นตัวนี้อย่างจริงจัง ถึงจะรู้ทิศทางของหุ้นได้ค่อนข้างชัดเจน โดยหนึ่งในข้อมูลสำคัญที่หาได้ง่ายมากๆ คงหนีไม่พ้นบทวิเคราะห์โบรกเกอร์ที่มักจะพูดถึงหุ้นเด่นๆ ในกลุ่มสินค้าโภคภัณฑ์ที่มีทิศทางขาขึ้นเป็นประจำ
ถึงกระนั้นก็ต้องเผื่อใจไว้ว่า หุ้นที่ปรับตัวขึ้นแรงจากปัจจัยบวกที่เข้ามาเป็นรอบๆ มักมีรอบการขึ้นอย่างจริงจังไม่เกิน 3 เดือน ต่อจากนั้นมักแกว่งตัวออกด้านข้างอีก 3 เดือน ก่อนจะปรับตัวลงอย่างรวดเร็ว แต่ยังสามารถยืนทรงตัวอยู่เหนือฐานเก่าได้อย่างแข็งแกร่ง
อาจารย์จึงขอสรุปแบบให้เข้าใจง่ายๆ ว่า การลงทุนที่ดีควรพุ่งเป้าที่การทำกำไรให้ได้มากที่สุด และการจะไปถึงตรงนั้นได้อย่างสบายใจก็ต้องลงทุนในหุ้นที่ดี และควรเทขายในจังหวะที่เหมาะสมก็เท่านั้นเองครับ
…
 

กราฟประกอบข่าว : Aspen, ราคาปิด ณ วันที่ 10 มี.ค.60